REGOLAMENT TAL-KUMMISSJONI (UE) 2022/1346

tal-1 ta’ Awwissu 2022

li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwi għall-1,4-dimetilnaftalen, għall-8-idrossikinolina, għall-pinoksaden u għall-valifenalat f’ċerti prodotti jew fuqhom

(Test b’rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 396/2005 tal-Parlament Ewropew u tal-Kunsill tat-23 ta’ Frar 2005 dwar il-livelli massimi ta’ residwu ta’ pestiċidi fi jew fuq ikel u għalf li joriġina minn pjanti u annimali u jemenda d-Direttiva tal-Kunsill 91/414/KEE (1), u b’mod partikolari l-Artikolu 14(1)(a) u l-Artikolu 49(2) tiegħu,

Billi:

(1) Għall-1,4-dimetilnaftalen, l-8-idrossikinolina, il-pinoksaden u l-valifenalat, il-livelli massimi ta’ residwi (MRLs) ġew stabbiliti fil-Parti A tal-Anness III tar-Regolament (KE) Nru 396/2005.

(2) L-Awtorità Ewropea dwar is-Sigurtà fl-Ikel (minn hawn ’il quddiem “l-Awtorità”) ressqet opinjoni motivata lill-Kummissjoni u lill-Istati Membri dwar l-MRLs eżistenti għall-1,4-dimetilnaftalen f’konformità mal-Artikolu 12(1) tar-Regolament (KE) Nru 396/2005 (2). L-Awtorità pproponiet li d-definizzjoni tar-residwu tinbidel għal prodotti ta’ oriġini mill-annimali. L-awtorità qieset li, peress li l-1,4-dimetilnaftalen tista’ tkun preżenti b’mod naturali fil-prodotti tal-pjanti, jista’ ma jkunx xieraq li MRLs għal prodotti li joriġinaw mill-pjanti jiġu ffissati fil-Limitu ta’ Determinazzjoni (LOD). Ikkonkludiet li ma kienx hemm biżżejjed data ta’ monitoraġġ disponibbli għall-prodotti tal-pjanti (minbarra għall-patata) u xi informazzjoni dwar il-patata u l-prodotti ta’ oriġini mill-annimali ma kenitx disponibbli, u li kienet meħtieġa kunsiderazzjoni ulterjuri mill-maniġers tar-riskju. Billi ma hemm l-ebda riskju għall-konsumaturi, jenħtieġ li l-MRLs kollha jiġu stabbiliti fl-Anness II tar-Regolament (KE) Nru 396/2005. L-MRLs għall-prodotti li joriġinaw mill-pjanti (bl-eċċezzjoni tal-patata) jenħtieġ li jiġu stabbiliti abbażi tad-data ta’ monitoraġġ disponibbli bħalissa. Għall-patata u għall-prodotti ta’ oriġini mill-annimali, l-MRLs jenħtieġ li jiġu stabbiliti fil-livelli identifikati mill-Awtorità. L-MRLs kollha msemmija hawn fuq se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament.

(3) L-Awtorità ressqet opinjoni motivata lill-Kummissjoni u lill-Istati Membri dwar l-MRLs eżistenti għall-8-idrossikinolina f’konformità mal-Artikolu 12(1) tar-Regolament (KE) Nru 396/2005 (3). L-awtorità kkonkludiet li, minħabba data nieqsa, il-valutazzjoni tar-riskju għall-konsumaturi mwettqa hija indikattiva u għalhekk ipproponiet li l-MRLs kollha jiġu stabbiliti jew jinżammu fl-LOD. Billi ma hemm l-ebda riskju għall-konsumaturi, l-MRLs kollha jenħtieġ li jiġu stabbiliti fl-Anness II tar-Regolament (KE) Nru 396/2005.

(4) L-Awtorità ressqet opinjoni motivata lill-Kummissjoni u lill-Istati Membri dwar l-MRLs eżistenti għall-pinoksaden f’konformità mal-Artikolu 12(1) tar-Regolament (KE) Nru 396/2005 (4). Hija pproponiet li tinbidel id-definizzjoni tar-residwi. Irrakkomandat li jitbaxxew l-MRLs għax-xgħir, għas-segala u għall-qamħ. L-Awtorità kkonkludiet li xi informazzjoni ma kinitx disponibbli b’rabta mal-MRLs għall-prodotti li joriġinaw mill-annimali, u li kienet meħtieġa kunsiderazzjoni ulterjuri mill-maniġers tar-riskju. L-MRLs għall-prodotti li joriġinaw mill-annimali se jiġu rieżaminati; ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Peress li ma hemmx riskju għall-konsumaturi, l-MRLs jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(5) L-Awtorità ressqet opinjoni motivata lill-Kummissjoni u lill-Istati Membri dwar l-MRLs eżistenti għall-valifenalat f’konformità mal-Artikolu 12(1) tar-Regolament (KE) Nru 396/2005 (5). L-Awtorità pproponiet li d-definizzjoni tar-residwu tinbidel għal prodotti ta’ oriġini mill-annimali. Irrakkomandat li jitbaxxew l-MRLs għall-basal, għax-xalotti u għall-brunġiel. Għal prodotti oħrajn irrakkomandat li l-MRLs eżistenti jogħlew jew jibqgħu kif inhuma. Fir-rigward tal-MRL għat-tadam, l-Awtorità kkonkludiet li xi informazzjoni ma kinitx disponibbli u li kienet meħtieġa kunsiderazzjoni ulterjuri mill-maniġers tar-riskju. L-MRL għat-tadam se jiġi rieżaminat. Ir-rieżami se jqis l-informazzjoni disponibbli fi żmien sentejn mill-pubblikazzjoni ta’ dan ir-Regolament. Peress li ma hemmx riskju għall-konsumaturi, dan l-MRL jenħtieġ li jiġu stabbiliti fl-Anness II tar-Regolament (KE) Nru 396/2005 fil-livell eżistenti jew fil-livell identifikat mill-Awtorità.

(6) Rigward il-prodotti li fuqhom mhux awtorizzat l-użu tal-prodott għall-protezzjoni tal-pjanti kkonċernat, u li għalihom ma jeżistu l-ebda tolleranzi tal-importazzjoni jew limiti massimi tar-residwi fil-Codex (CXLs), l-MRLs jenħtieġ li jiġu stabbiliti fl-LOD speċifiku jew jenħtieġ li japplika l-MRL prestabbilit, kif previst fl-Artikolu 18(1)(b) tar-Regolament (KE) Nru 396/2005.

(7) Il-Kummissjoni kkonsultat mal-laboratorji ta’ referenza tal-Unjoni Ewropea dwar ir-residwi tal-pestiċidi rigward il-ħtieġa li jiġu adattati ċerti LODs. Għas-sustanzi kollha koperti minn dan ir-Regolament, dawk il-laboratorji pproponew LODs speċifiċi għall-prodott li jistgħu jinkisbu b’mod analitiku.

(8) Il-modifiki tal-MRLs proposti minn dan ir-Regolament huma bbażati fuq l-opinjonijiet motivati tal-Awtorità u jqisu dawk il-fatturi elenkati fl-Artikolu 14(2) tar-Regolament (KE) Nru 396/2005 li huma rilevanti għal kull sustanza koperta minn dan ir-Regolament.

(9) Is-sħab kummerċjali tal-Unjoni ġew ikkonsultati dwar l-MRLs il-ġodda permezz tal-Organizzazzjoni Dinjija tal-Kummerċ, u tqiesu l-kummenti tagħhom.

(10) Għalhekk, jenħtieġ li r-Regolament (KE) Nru 396/2005 jiġi emendat skont dan.

(11) Biex jippermetti l-kummerċjalizzazzjoni, l-ipproċessar u l-konsum normali tal-prodotti, jenħtieġ li dan ir-Regolament jipprevedi dispożizzjonijiet tranżitorji għall-prodotti li ġew immanifatturati qabel ma ġew modifikati l-MRLs u li l-informazzjoni dwarhom turi li nżamm livell għoli ta’ protezzjoni tal-konsumaturi.

(12) Jenħtieġ li jitħalla jgħaddi perjodu raġonevoli ta’ żmien qabel ma jibdew japplikaw l-MRLs modifikati, sabiex l-Istati Membri, il-pajjiżi terzi u l-operaturi tan-negozji tal-ikel jingħataw biżżejjed żmien biex iħejju ruħhom ħalli jkunu konformi mar-rekwiżiti l-ġodda li jirriżultaw mill-modifika tal-MRLs.

(13) Il-miżuri previsti f’dan ir-Regolament huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,

ADOTTAT DAN IR-REGOLAMENT:

Artikolu 1 L-Annessi II u III tar-Regolament (KE) Nru 396/2005 huma emendati f’konformità mal-Anness ta’ dan ir-Regolament.

Artikolu 2 Ir-Regolament (KE) Nru 396/2005 kif kien qabel ma ġie emendat b’dan ir-Regolament għandu jibqa’ japplika għall-prodotti li ġew manifatturati fl-Unjoni jew li ġew importati fl-Unjoni qabel it-22 ta’ Frar 2023.

Artikolu 3 Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea. Għandu japplika mit-22 ta’ Frar 2023.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-1 ta’ Awwissu 2022. Għall-Kummissjoni Il-President Ursula VON DER LEYEN

(1) ĠU L 70, 16.3.2005, p. 1.

(2) L-Awtorità Ewropea dwar is-Sigurtà fl-Ikel; Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005. EFSA Journal 2021;19(5):6597.

(3) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005. EFSA Journal 2021;19(4):6566.

(4) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005. EFSA Journal 2021;19(3):6503.

(5) L-Awtorità Ewropea dwar is-Sigurtà fl-Ikel; Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005. EFSA Journal 2021;19(5):6591.